En mandlig bilist blev dræbt på stedet, da han torsdag eftermiddag kørte frontalt ind i en traktor.

En mandlig bilist har mistet livet torsdag eftermiddag i en trafikulykke på Nibevej ved Farsø. Alarmen indløb klokken 16.30. Ulykken skete, da bilisten kørte frontalt ind i en traktor, der var på vej ud fra en mark langs Nibevej. - Bilisten er kommet kørende sydøst ad Nibevej og er formentlig blevet blændet af solen, så han har overset traktoren, siger vagtchef ved Nordjyllands Politi Per Vagn Nielsen. - Der var maksimal blænding på det tidspunkt, og traktoren har været på et sted med skygge. Derfor har formentlig været meget svær at se. Bilisten ramte den vægtklods, der er påspændt forenden af traktoren, og bilen fortsatte derefter under vægtklodsen som har revet motorhjelmen af bilen og gjort meget voldsomme skader på bilen. Bilisten blev dræbt på stedet, og hans skader gør, at man ikke kan genkende ham, som han så ud før ulykken. Politiet har derfor endnu ikke kunnet underrette hans pårørende. Føreren af traktoren er tilsynelandende sluppet uden skader.